钦定古今图书集成/明伦汇编/官常典/第087卷 > 汉阳郡王瑰
## 钦定古今图书集成/明伦汇编/官常典/第087卷 > 汉阳郡王瑰

按《唐书》本传：汉阳郡王瑰，始为郡公，进王。高祖使持
币遗突厥颉利可汗，言和亲事。颉利始见瑰，倨甚，瑰
开说，示以厚币，乃大喜，改容加礼，因遣使随入，献名
马。后复聘，颉利谓其下曰：“前瑰来，悔不少屈之，当使
拜我。”瑰伺知之，既见颉利，即长揖，颉利怒，留不遣。瑰
意象自若，不为屈。虏知不可劫，卒以礼遣。迁左武候
将军，代孝恭为荆州都督。政务清静，岭外酋豪数相
攻，瑰遣使谕威德，皆如约不敢乱。后例为公长史冯
长命者，尝为御史大夫，素贵，事多专决，瑰怒杖之，坐
免。起为宜州刺史、散骑常侍，薨。